  Анжелика Тихонова корреспондент 24-29 гудырикошконэ Удмуртиысь мунё театрын «ТУК-Лаб» театр лаборатория ортчоз. Туэ со дэмен лыдӟонлы (читкалы) сӥземын луоз. Со сярысь элькунысь лулчеберетъя министерстволэн пресс-службаез ивортӥз. Ужрадэ Сарапулысь одӥг но Ижкарысь ньыль режиссёръёс пыриськозы. Соос пӧртэм текстъёсъя вить лыдӟонъёс пуктозы. Котькудӥз «А кто нормальный?» яке «Когда распадается семья» темалы яке кыкезлы но тупаны кулэ. Читкаосы мунё театрысь актёръёс, Россиысь сцена искусствоосъя кун институтысь студентъёс (Мунё театрлэн ыстэмезъя дышетскисьёс), Ижкарысь театръёсысь но студиосысь артистъёс пыриськозы. 24-26 гудырикошконэ репетициос ортчозы, нош 27-29 гудырикошконэ мунё театрлэн пичи залаз усьтэм возьматонъёс ортчозы. Отчы котькуд мылкыд карись азьвыл гожтӥськыса сюрыны быгатоз Котькуд читка бере учкисьёсын, режиссёръёсын но актёръёсын кенешонъёс ортчозы. Лабораторие нимысьтыз ӧтем куно театровед, искусствоведения кандидат Кристина Матвиенко луоз. Со пӧртэм аръёсы «Золотая маска» фестивальлэн но премилэн экспертэз, «Новая пьеса», «Маска Плюс», Russian Case программаослэн кураторзы, Москваысь Time Out журналысь «Театр» ёзэтлэн редакторез, «Новая драма» фестивальлэн арт-директорез вал. Ужъёссэ пӧртэм журналъёсын, газетъёсын но интернет-порталъёсын потта. Кристина Матвиенко читкаосты эскероз, лыдӟонлы быръем материалъёс сярысь мадёз но «Современный театр» темая лекция ортчытоз Читкаос пӧртэмесь луозы. Куд-огез 6 аресысен пиналъёслы но тупалозы, нош куд-огъёсаз 18 аресысен гинэ пырыны лэзёзы. Усьтэм возьматонъёсы театрен, туала драматургиен, литератураен тунсыкъяськисьёсты ӧтё.  Тодэ вайытом, 17-22 гудырикошконэ Ижкарын урам театръёслэн фестивальзы ортчоз. Тегъёс: Лулчеберет Ижкар Театр Удмуртия Мунётеатр  